b'\n_START_ARTICLE_\nCan Panseta\n_START_SECTION_\nDescripci\xc3\xb3\n_START_PARAGRAPH_\n\xc3\x89s un edifici entre mitgeres de planta rectangular, format per tres cossos adossats, amb pati interior. L\'edifici principal est\xc3\xa0 format per tres crugies perpendiculars a la fa\xc3\xa7ana i est\xc3\xa0 distribu\xc3\xaft en planta baixa i pis. Presenta la coberta a dues aig\xc3\xbces de teula. La fa\xc3\xa7ana principal presenta el portal d\'acc\xc3\xa9s a l\'interior situat a l\'extrem nord-est. \xc3\x89s d\'obertura rectangular, amb els brancals emmarcats amb carreus ben desbastats i la llinda plana, amb decoraci\xc3\xb3 central i inscripci\xc3\xb3 gravada a la pedra: "FRANCESCA GIFRE Y TROBAT ME FECIT/1692". Al costat hi ha una petita finestra bastida amb quatre carreus ben escairats. Al pis, entre aquestes dues obertures, hi ha una finestra rectangular emmarcada amb carreus de pedra i amb l\'ampit motllurat. La resta d\'obertures s\xc3\xb3n senzilles, sense elements de pedra. La construcci\xc3\xb3 es troba arrebossada, amb el s\xc3\xb2col decorat.\n_START_SECTION_\nHist\xc3\xb2ria\n_START_PARAGRAPH_\nA la fa\xc3\xa7ana principal es pot apreciar, sobre el portal, una llinda monol\xc3\xadtica que presenta incisa les paraules "Francesca Gifre y Trobat em va fer", en llat\xc3\xad i la data 1692, segurament data commemorativa de la inauguraci\xc3\xb3 de la casa: "FRANCESCA GIFRE Y TROBAT ME FECIT 1692". Sembla que la casa va ser constru\xc3\xafda per un membre important de la fam\xc3\xadlia Trobat, potser un dels llinatges m\xc3\xa9s antics i notables de la vila de Garriguella.'